text: Slut med køer over Lillebæltsbroerne
  18 juli 2013 kl. 07.36
  Fødevarestyrelsen har forbudt køer over Lillebæltsbroerne. Der er indført karantæne, så jysk kvæg ikke må krydse Lillebælt for at begrænse kvæg-salmonellaen.
  Fødevarestyrelsen forsøger at komme kvæg-salmonellaen i Danmark til livs. Hele Jylland er stemplet som et høj-forekomst-område, mens øerne øst for Lillebælt har lav forekomst.
  Derfor indføres en karantæne, så jysk kvæg ikke må krydse Lillebælt, oplyser formanden for Dansk Kvæg, Peder Philipp fra Lustrup ved Ribe.
  - Det handler om at få fat om nældens rod, så man får løst den her opgave, siger han til P4 Syd.
  
  Ni smittet i Sydjylland
  Fødevarestyrelsen har sat sig for, at udrydde den alvorlige salmonella-type blandt det danske kvæg senest i 2016.
  I Sydjylland blev ni mennesker smittet med kvægsalmonella sidste år.
  Men på trods af den højere forekomst af kvægsalmonella er de jyske forbrugere ikke ekstra udsatte, fortæller Kåre Mølbak, overlæge og afdelingschef ved Infektionsepidemiologi ved Statens Serum Institut:
  - De fleste af os får vores mad fra slagtere og supermarkeder, hvor kødet har været rundt omkring en virksomhed, og så bliver fordelt over hele landet, udtaler han til P4 Syd.
  
  God køkkenhygiejne
  Almindelig god køkkenhygiejne er nok til at undgå smittefare:
  - Man skal huske at gennemstege hakket kød ordentligt, mens en bøf eller steg godt må være rød indeni, forklarer han.
  